春雪和袁望囘三首  其二
作者：王之道
朝代：宋

paragraphs: 誰謂過殘臘，餘寒遂有涯。
雪來風益横，冰着雨還加。
萬里隋堤絮，千山庾嶺葩。
袁門晨尚閉，剡艇夜應拿。
百蟄猶含土，群芳敢放芽。
嬌紅還玉茗，新綠借金沙。
力勝榴花酒，功高雀舌茶。
人心愁甚矣，天意欲何耶。
好放朝陽出，休從宿霧遮。
青腰誠念我，明日變霜華。